Leiren ble opprettet for å bygge snøskjermer og et snøoverbygg, en veitunnel av tre, over Kvænangsfjellet for å lette trafikken på den tids riksvei 50, dagens E6, vinterstid for tyske militære transporter. Da Murmanskfronten åpnet ble veien strategisk viktig. Veien var ferdig bygd av Statens vegvesen i 1939, men kun for sommertrafikk. Vinteråpen vei var en for stor utfordring med det utstyret man hadde. Også okkupasjonsmaktens utstyr var for dårlig til å kjempe mot vinterværet. Et snøoverbygg var derfor løsningen. Men veien var likevel nødt til å stenge deler av vinterhalvåret, bl.a. på grunn av teleløsning.